春雨
作者：張耒
朝代：宋

paragraphs: 春雨不肯晴，春雲與地平。
柯山數椽屋，晝夜傾簷聲。
陰沉人意惡，但願醉不醒。
園花知在亡，渠溜飄紅英。
今年窮到骨，憔悴客江城。
花時不得出，風雨掩柴荆。
自我學道來，萬事一羽輕。
惟有惜春意，未忘兒女情。
齟齬可奈何，努力飽飯行。
往日雖莫挽，來日豈無程。
忽記祖燕公，佳句與帝賡。
今歲隨宜過寒食，明年倍調作清明。